Vavi dagvaar glo CosatuZwelinzima Vavi Foto: Werner Beukes/SAPA Zwelinzima Vavi, geskorste hoof van Cosatu, gaan na verwagting Maandag regstappe doen teen die vakbondfederasie. Vavi het op 13 Februarie nog die moontlikheid van ŉ regsgeding bespreek. “Hy is in gesprek met sy prokureurs om te bepaal watter stappe hy teen ŉ ouditmaatskappy en Cosatu kan doen,” het John Dludlu, woordvoerder vir Vavi, in daardie stadium aan Sapa gesê. Die Mail & Guardian het op 12 Februarie berig dat Vavi beplan om Cosatu en die ouditmaatskappy SizweNtsalubaGobodo te dagvaar vir naamskending nadat ŉ verdoemende verslag teen hom uitgereik is. Die verslag het onreëlmatighede bevind wat verband hou met die aankope van ŉ nuwe Cosatu-gebou en die verkope van ŉ ou kantoorgebou. Vavi is verlede jaar geskors nadat hy erken het dat hy ŉ buite-egtelike verhouding aangeknoop het met ŉ junior werknemer. Sy het hom aanvanklik van verkragting beskuldig, maar het nie klagtes by die polisie gelê nie. -SAPA